Хай нам жыве… (Казлоўскі)/Кірылізацыя
Хай нам жыве Беларусь дарагая
сьмела да волі ідзе.
Мэты сваей хай хутчэй дасягае,
Люд свой да шчасьця вядзе.

Мы за Цябе наша родна Краіна,
Сэрцам, душой стаімо,
А як надойдзе патрэбна хвіліна —
сьмела жыцьцё аддамо.

Мы дзеці працы. Ня страшны нам хмары.
Ўсім мы дамо хто што варт.
Жыцьцё патрапім злажыць на аўтары,
Бо ў сэрцы ў нас — волі гарт.

Дык брацьця, сьмела ідзём мы наперад
Куйма адважна свой лёс!
Доўгай няволі парвём стары нерат,
Што мохам крыўды парос.

Буры стагодзьдзяў нас загартавалі —
Беды для нас моц далі.
Нас не зальюць ўжо варожыя хвалі —
Мы стаімо пры рулі.

Дык хай жыве Беларусь дарагая,
Сьмела да волі ідзе.
Мэты сваей хай хутчэй дасягае,
Люд свой да шчасьця вядзе.